b"\n_START_ARTICLE_\nSanta Maria dell'Anima\n_START_PARAGRAPH_\nSanta Maria dell'Anima er den tyske, katolske nasjonalkirken i Roma. Den tyske paven Hadrian VI er begravet i kirken. Det tyske prestekolleget og pilegrimshospitset, Collegio Teutonico di Santa Maria dell'Anima, har tilhold i tilknytning til kirken.\n_START_SECTION_\nHistorie\n_START_PARAGRAPH_\nKirkens historie g\xc3\xa5r tilbake til en privat hospitsstiftelse grunnlagt for pilegrimer fra den tyskspr\xc3\xa5klige delen av det hellige romerske rike (det tysk-romerske rike) p\xc3\xa5 1300-tallet av et ektepar fra Nederlandene. Til hospitset h\xc3\xb8rte en gotisk kirke, oppf\xc3\xb8rt mellom 1431 og 1433. I 1499 besluttet det tyske broderskapet under lederen, Johannes Burkhard, \xc3\xa5 oppf\xc3\xb8re en ny bygning for hospitset med en ny kirke. Grunnstenen ble lagt i 1500. Omkring 1523 var bygningen ferdigstilt._NEWLINE_Kirken er gravm\xc3\xa6le for bl.a. prominente tyske pilegrimer og tyskere bosatt i Roma. Ogs\xc3\xa5 den siste paven fra det tysk-romerske rike, Hadrian VI, er begravet i kirken. Gravmonumentet for kardinal Matth\xc3\xa4us Schiner eksisterer derimot ikke lenger, og ble trolig \xc3\xb8delagt under plyndringen av Roma i 1527.\n_START_SECTION_\nArkitektur\n_START_PARAGRAPH_\nDagens kirke er en ren renessansebygning. Det er en hallkirke med tre skip og et langt kor.\n_START_SECTION_\nUtsmykning\n_START_PARAGRAPH_\nVed siden av gravmalerier og minnetavler inneholder kirken fresker av Giovanni Francesco Grimaldi, alterbilleder av Carlo Saraceni, Francesco Salviati og Giulio Romano og skulpturer av Francois Duquesnoy. Hadrians VIs gravmonument befinner seg p\xc3\xa5 h\xc3\xb8yre side i koret. Det ble utformet av Baldassare Peruzzi, de allegoriske figurene for kardinaldydene rettferdighet, vishet, tapperhet og m\xc3\xa5tehold stammer bl.a. fra Michelangelo Senese. En freskesyklus fra 1531 med scener fra den hellige Barbaras liv er utf\xc3\xb8rt av Michiel Coxie p\xc3\xa5 oppdrag fra kardinal Willem van Enckevoirt._NEWLINE_I koret ovenfor Hadrian VIs gravmonument er \xc3\xa6resgraven for arveprins Karl Fredrik av de forente hertugd\xc3\xb8mmene J\xc3\xbclich-Kleve-Berg. Monumentet ble tegnet av hans oppdrager, Stephanus Winandus Pighius, og utformet av billedhuggerne Nicolas Mostaert og Gillis van den Vliete."